पाएं अपने शहर की ताज़ा ख़बरें और फ्री ई-पेपरडाउनलोड करें
राज्य में 18+ को टीके के लिए अभी इंतजार करना होगा । राज्य सरकार ने कहा है कि टीके की डोज जब आ जाएगी तभी टीकाकरण शुरू हो पाएगा। स्वास्थ्य मंत्री मंगल पांडेय ने कहा कि इसी मई महीने में करीब 16 लाख डोज मिलेंगे। इनमें 11 लाख 89 हजार 250 डोज कोविशील्ड तथा 4 लाख 12 हजार 450 डोज कोवैक्सीन के हैं। हालांकि उन्होंने टीका मिलने की कोई तिथि नहीं बताई। लेकिन कहा कि जब टीका मिलेगा तो इसकी सूचना दे दी जाएगी। तब तक कोविन पोर्टल पर रजिस्ट्रेशन शुरू रहेगा।
जब टीका मिल जाएगा तब रजिस्टर्ड लोगों को उनके मोबाइल पर एसएमएस भेजा जाएगा। उतने ही लोगों को टीका के लिए बुलाया जाएगा जितना टीका उपलब्ध रहेगा। बता दें कि अभी राज्य में 45 साल से ऊपर के लोगों का टीकाकरण हो रहा है। यह काम जारी रहेगा। सिर्फ 18 साल से ऊपर वालों के लिए टीका अभी उपलब्ध नहीं है। सरकार ने एक करोड़ डोज के लिए सीरम इंस्टिटयूट को ऑर्डर दिया था लेकिन सीरम ने एक साथ इतने डोज उपलब्ध कराने से मना कर दिया। राज्य में टीकाकरण पर 4165.5 करोड़ रुपए खर्च होंगे। स्वास्थ्य विभाग ने यह बजट बनाया है जिसे कैबिनेट की मंजूरी मिल गई है। स्वास्थ्य मंत्री ने कहा कि काम को शुरू करने के लिए 1 हजार करोड़ रुपए का आवंटन भी कर दिया गया है। यानि पैसे की कोई दिक्कत नहीं है और न ही मानव बल की दिक्कत है।
59835 को लगी वैक्सीन
राज्य में रविवार को 59835 लोगों को कोरोना का टीका लगाया गया। इनमें 31042 लोगाें ने पहली और 28793 ने दूसरी डाेज ली। जिन लोगों को पहली डोज लगी है उनमें 45 से 59 साल के 18103 और 60 साल से ऊपर के 10100 लोग हैं। वहीं दूसरी डोज लेनेवाले 45 से 59 साल के 12158 और 60 साल के 15583 लोग हैं। राज्य में कुल टीकाकरण अब 7294165 हो गया है। उधर बेउर जेल के 137 कैदियाें काे वैक्सीन दी जा चुकी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn